খোলা রাস্তায় প্রস্রাব করলেই, লুঙ্গি খুলে নেওয়া হবে। এমনই ঘটতে চলেছে রাঁচিতে। খোলা এলাকায় শৌচকর্ম করা কতটা ক্ষতিকর, তা বার বার বুঝিয়েও কোনও কাজ না হওয়ায়, রাঁচির পুরসভার কর্মকর্তারা এই সিদ্ধান্ত নিয়েছেন। এই অভিযানের নাম দেওয়া হয়েছে, ‘হল্লাবোল, লুঙ্গি খোল’। 
এবার থেকে খোলারাস্তায় শৌচকর্ম করতে দেখলেই হাতে নাতে নিয়ম লঙ্ঘনকারীকে পাকড়াও করা হবে এবং খুলে নেওয়া হবে তাঁর পোশাক। কারণ, যিনি লজ্জ্বা-সংকোচ বিসর্জন দিয়ে রাস্তায় প্রস্রাব করতে পারেন, তাঁর আর পোশাকের কী দরকার! এই ভেবেই এরকম সিদ্ধান্ত নিয়েছে রাঁচি পুরসভা। 
রাঁচি পুরসভার বিধায়ক আশা লকরা এক সর্বভারতীয় সংবাদমাধ্যমের কাছে বলেন, ‘‘আমরা সবে মাত্র এই অভিযান শুরু করেছি। আমাদের দেখতে হবে এর প্রতিক্রিয়া কেমন হয়। যাঁরা শৌচালয়ে থাকা সত্ত্বেও রাস্তাঘাট অপরিচ্ছন্ন করেন, তাঁদেরকে এই ভাবেই অস্বস্তিকর পরিস্থিতিতে ফেলা হবে। আমারা পরিষ্কার শহর চাই।’’ 
এই সর্বভারতীয় সংবাদমাধ্যমের প্রতিবেদন অনুযায়ী, রবিবার সকালে ইতিমধ্যেই কয়েকজন স্থানীয়ের কপালে এই শাস্তি জুটেছে। নিজের বাড়িতে শৌচালয় থাকতেও এঁরা বাইরে রাস্তায় শৌচকর্ম করেন। তাই কেড়ে নেওয়া হয় এঁদের লুঙ্গি। যদিও পরে সেই লুঙ্গি ফেরত দিয়ে দেওয়া হয়। অনেকের থেকে আবার ১০০ টাকা করে জরিমানাও নেওয়া হয়। 
উল্লেখ্য, এর আগে তেলেঙ্গানাতেও এরকম একটি অভিযান হয়েছিল। সেখানে অবশ্য লুঙ্গি খুলে নেওয়া হতো না। রাস্তায় প্রস্রাব করতে দেখলেই গলায় পরিয়ে দেওয়া হতো গাঁদা ফুলের মালা। ব্যঙ্গ করে বলা হতো ‘সাহস’ এবং ‘বেপরোয়া’ এই কাজের জন্যই গাঁদাফুলের মালা পরিয়ে সম্মানিত করা হচ্ছে।